b"\n_START_ARTICLE_\nAndkhoi\n_START_SECTION_\nMaantiede\n_START_PARAGRAPH_\nAndkhoi sijaitsee Afganistanin luoteisosassa tasangolla, joka p\xc3\xa4\xc3\xa4ttyy Amudarjajokeen noin 50 kilometri\xc3\xa4 Andkhoista pohjoiseen. Andkhoi on Andkhoijoen varrella ja kaupungin paikka on Karakumin aavikon etel\xc3\xa4reunalla. Kaupungin korkeus merenpinnasta on noin 330 metri\xc3\xa4._NEWLINE_Kaupungin historiallisista rakennuksista on s\xc3\xa4ilynyt n\xc3\xa4ihin p\xc3\xa4iviin saakka vain muutamia. Niist\xc3\xa4 merkitt\xc3\xa4vin on paikalliselle muslimipyhimys Baba Wall Sahibille tai ehk\xc3\xa4 oikealta nimelt\xc3\xa4\xc3\xa4n Baba \xc5\xa0ukr Allah Abdalille omistettu pyh\xc3\xa4tt\xc3\xb6.\n_START_SECTION_\nHistoria\n_START_PARAGRAPH_\nAnkhoi toimi pitk\xc3\xa4\xc3\xa4n pohjoiseen kohti Buharaa l\xc3\xa4htevien karavaanien l\xc3\xa4ht\xc3\xb6paikkana. Vuonna 1204 Andkhoi oli paikka, jossa ghuridihallitsija Mui'zz al-Din Muhammad al-Sam k\xc3\xa4rsi ratkaisevan tappion Khorasmian \xc5\xa1aahi 'Ala al-Din Muhammadille. Ghuridien armeija oli palaamassa Amurdarjaa pitkin kohti Hinduku\xc5\xa1ia, kun he joutuivat Khorasmian liittolaisten karakhitaiden v\xc3\xa4ijytt\xc3\xa4m\xc3\xa4ksi. Perusteellisen tappion j\xc3\xa4lkeen ghuridit menettiv\xc3\xa4t Khorasanin Khorasmialle. Sittemmin Andkhoi oli kaanikunta, jonka kaani oli vuoteen 1820 asti Buharan emiirin vasalli. Tuhoisan piirityksen j\xc3\xa4lkeen Andkhoi liitettiin Afganistaniin. Kaupunki j\xc3\xa4i Afganistanille my\xc3\xb6s. kun Ven\xc3\xa4j\xc3\xa4n ja Afganistanin v\xc3\xa4linen rajasopimus tehtiin vuonna 1885. Nykyisin Andkhoi tunnetaan ehk\xc3\xa4 parhaiten karakul-lampaannahkojen myynnin keskuksena.\n_START_SECTION_\nV\xc3\xa4est\xc3\xb6\n_START_PARAGRAPH_\nAndkhoin asukasluku on noin 30\xc2\xa0000. Kaupungin v\xc3\xa4est\xc3\xb6 koostuu etnisesti turkmeeneista, pa\xc5\xa1tuista, uzbekeista, tad\xc5\xbeikeista ja hazaroista."